 

Prolaz Otokara Keršovanija 1, 52000 PAZIN

Tel./fax.: 052 622-519 E-mail: [tajnistvo@vrtic-olgaban-pazin.hr](mailto:tajnistvo@vrtic-olgaban-pazin.hr) OIB: 05017253133

**ZAPISNIK**

**s 33. sjednice** Upravnog vijeća Dječjeg vrtića “Olga Ban” Pazin održane u **utorak, 22.svibnja 2018.** s početkom u 16 sati u prostorijama Dječjeg vrtića „Olga Ban“ Pazin u Pazinu.

Nazočni članovi i članice Upravnog vijeća:

1. Veljko Grković, (predsjednik )
2. Vladimir Krulčić, (član)
3. Renata Demark, (članica)
4. Suzana Jašić, (članica)

Opravdao izostanak

1. Dano Červar, (član)

Ostali nazočni:

1. Vesna Rusijan, ravnateljica Vrtića,
2. Gordana Trošt Lanča, psihologinja, Predsjednica Povjerenstva za upise,
3. Gabrijela Krizmanić, tajnica, zapisničarka na sjednici.

Sjednicom predsjedava g. Veljko Grković, predsjednik Upravnog vijeća (dalje: Predsjednik).

Predsjednik je pozdravio prisutne, utvrdio da postoji kvorum za pravovaljano donošenje odluka. Istakao je da su članovi i članice Vijeća dobili poziv sa slijedećim dnevnim redom.

**Dnevni red:**

1. Verifikacija Zapisnika s 32. sjednice Upravnog vijeća.
2. Razmatranje Izvještaja Povjerenstva za upise i donošenje Odluke o upisima u ped.2018./2019.g.
3. Rješavanje natječaja za stručnu suradnicu – logopedinju (m/ž) na neodređeno vrijeme.
4. Razno
5. obavijesti o planu odgojno-obrazovnog rada tijekom srpnja i kolovoza
6. obavijest o rezultatima anketa za potrebe produženog, popodnevnog i smjenskog rada Vrtića
7. pokretanje inicijative za poboljšanje ustroja vođenja vrtića.

**Jednoglasno je s pet glasova „ZA“ prihvaćen dnevni red sjednice**.

**Ad.1.) Verifikacija Zapisnika s 32. sjednice Upravnog vijeća.**

Predsjednik je podsjetio na Zaključke s prethodne sjednice.

Bez rasprave **jednoglasno je s četiri glasa „ZA“ verificiran zapisnik s prethodne sjednice.**

**Ad.2.) Razmatranje Izvještaja Povjerenstva za upise i donošenje Odluke o upisima u ped.2018./2019.g.**

Izvjestiteljica po ovoj točki je Gordana Trošt-Lanča, psihologinja, Predsjednica Povjerenstva za upise (dalje: Predsjednica Povjerenstva).

Za upis u pedagošku 2018./2019. godinu u Dječji vrtić “Olga Ban” Pazin (dalje:

Vrtić) prijavljeno je ukupno **225 djece** i to**:**

**a) 124 djece za matični vrtić u Pazinu i**

**b) 101 dijete za sve područne vrtiće.**

U odnosu na prethodnu pedagošku godinu u Vrtić je prijavljeno ukupno 19 djece više. U matični vrtić je prijavljeno 20 djece više, a u područne vrtiće 1 dijete manje nego prethodne pedagoške godine.

U područnim vrtićima je prijavljen slijedeći broj djece:

- u Cerovlju (Pazinskim Novakima) 6 djece;

- u Gračišću 17 djece;

- u Karojbi 25 djece;

- u Lupoglavu 8 djece

- u Motovunu 4 djece,

- u Sv. Petru u Šumi 18 djece;

- u Tinjanu 23 djece.

Povjerenstvo za upise razmatralo je zaprimljene prijave za pojedine vrtiće te je na osnovu postojećeg stanja provelo rangiranje prijava prema postignutim bodovima za vrtiće gdje je to bilo potrebno. Sukladno Pravilniku o upisima, Predsjednica Povjerenstva za upise predlaže Upravnom vijeću da donese slijedeću **Odluku**:

* MATIČNI VRTIĆ U PAZINU

VRTIĆ:

1. da se u **vrtićki program** Matičnog vrtića u Pazinu u pedagošku 2018./2019. godinu **upišu** sva prijavljena djeca s područja Grada Pazina koja ispunjavaju uvjet uzrasta (koja do 31.8.2018. navršavaju 3 godine života) - ukupno četrdesetitroje (43) djece te šestero (6) djece prijavljene za vrtić s područja Grada Pazina mlađe od 3 godine koju je stručni tim nakon provedenih inicijalnih intervjua procijenio kao dovoljno zrele za upis u vrtić;
2. da se u vrtićki program Matičnog vrtića u Pazinu u pedagošku 2018./2019. godinu **ne upiše** šestero (6) prijavljene djece koja nemaju prebivalište na području Grada Pazina te četvero (4) djece koja nemaju prebivalište na području Grada Pazina, a prijavilo se za vrtić Pazin kao drugu opciju;

JASLICE:

1. da se u **jaslički program** Matičnog vrtića u Pazinu u pedagošku 2018./2019. godinu **upiše** tridesetsedmero (37) prijavljene djece s područja Grada Pazina koja ostvaruju prednost prema Rang-listi prednosti za upis;
2. da se u jaslički program Matičnog vrtića u Pazinu u pedagošku 2018./2019. godinu **ne upiše** dvadesetčetvero (24) prijavljene djece koja su prema ostvarenim bodovima ispod crte na Rang listi prednosti za upis, troje (3) djece koja ne ispunjavaju uvjet uzrasta (ne navršavaju godinu dana do 31.8.2018.) te šestero (6) prijavljene djece koja nemaju prebivalište na području Grada Pazina;

* PODRUČNI VRTIĆI

1. da se u područni vrtić u **Cerovlju** **(Pazinskim Novakima)** upiše šestero (6) prijavljene djece s područja Općine Cerovlje koja zadovoljavaju uvjete za upis te da se ne primi dvoje (2) djece s područja Grada Pazina za koju je taj vrtić označen kao drugi izbor;
2. da se u područni vrtić u **Gračišću** upiše desetero (10) prijavljene djece koja zadovoljavaju uvjete za upis te da se ne primi osmero (8) djece mlađe od 3 godine i jedno (1) dijete koje nije cijepljeno;
3. da se u područni vrtić u **Karojbi** upiše jedanaestero (11) djece koja su ostvarila prednost prema Rang-listi prednosti za upis. Dvoje (2) djece ispod crte na rang-listi prednosti za upis, šestero (6) djece mlađe od 3 godine te šestero (6) djece koja nemaju prebivalište na području Općine Karojba ne primaju se u vrtić.
4. da se u područni vrtić u **Lupoglavu** upiše četvero (4) prijavljene djece s područja općine Lupoglav te četvero (4) djece s područja Grada Buzeta;
5. da se u područni vrtić u **Motovunu** upiše ukupno osmero (8) prijavljene djece s područja Općine Motovun i to četvero (4) djece kojima je to bio prvi izbor te četvero (4) djece za koju su roditelji označili vrtić Motovun kao drugi izbor.
6. da se u područni vrtić u **Sv. Petru u Šumi** upiše devetero (9) djece prijavljene za cjelodnevni program koja ostvaruju prednost prema Rang-listi i troje (3) djece prijavljene za poludnevni program koji ispunjavaju uvjete upisa (od toga je jedno s područja Općine, a dvoje s područja Grada Pazina). Dvoje (2) djece ispod crte na rang-listi prednosti za upis, četvero (4) djece koja nemaju prebivalište na području Općine Sv. Petar u Šumi te dvoje (2) djece mlađe od 3 godine ne primaju se u cjelodnevni program, a jedno (1) dijete koje nije cijepljeno ne prima se u poludnevni program. Dvoje (2) djece koja su dala zahtjev za prijelaz iz poludnevnog u cjelodnevni program, a nisu ostvarila prednost na rang-listi prednosti za upis, ostaje upisano u poludnevni program;
7. da se u područni vrtić u **Tinjanu** upiše petero (5) djece koja su ostvarila prednost prema Rang-listama prednosti za upis. Petnaestero (15) djece ispod crte na rang-listama prednosti za upis, jedno (1) dijete koje nema prebivalište na području Općine Tinjan te dvoje (2) djece mlađe od 3 godine ne primaju se u vrtić.

Predsjednik je otvorio raspravu.

U raspravu su se uključivali svi članovi i članice Vijeća i razmatrali problem neupisane djece te davali prijedloge za rješavanje problema slijedom čega su donijeli slijedeći

**Zaključak:**

S obzirom na znatan broj djece koja se nalaze ispod crte Rang-liste prednosti za upisa u pedagošku godinu 2018/.2019. i nemogućnost da se realizira njihov upis, Upravno vijeće je konstatiralo da prostorni kapaciteti Matičnog i pojedinih Područnih vrtića u ovom trenutku nisu usklađeni sa stvarnim potrebama za ranim i predškolskim odgojem na području kojeg pokriva ustanova. **Predlaže se Gradu Pazinu i ostalim jedinicama lokalne samouprave na čijim područjima se nalaze područni vrtići da rješavanje prostornih kapaciteta i potrebnih ljudskih resursa vrtića uvrste u svoje prioritetne planove.**

Što se tiče prijedloga Predsjednice Povjerenstva, Članovi i članice Vijeća nisu imali primjedbi te su **jednoglasno, je s četiri glasa „ZA“ donijeli Odluku o upisima u Matični vrtić Pazin i Odluke o upisima u Područne vrtiće kako je predložila Predsjednica Povjerenstva.**

**Odluke o upisima u pedagošku 2018./2019.g. objavit će se na internetskim stranicama Vrtića i oglasnim mjestima matičnog i područnih vrtića (sutra) 23.svibnja 2018.**

**Na Odluku o upisima roditelji mogu podnijeti prigovor u roku 15 dana, odnosno najkasnije do 7.lipnja 2018.g.**

U nastavku sjednice članica Vijeća Renata Demark je rekla je da je upućena da je u jednom Područnom vrtiću **upisano dijete s teškoćama te boravi u vrtiću u cjelodnevnom programu**. Dijete ima zdravstvenih problema takve prirode da mu u određenom trenutku može biti ugrožen život te mu je potrebna stalna prisutnost stručne medicinske osobe. Odgojiteljice nisu osposobljene za takvu vrstu zdravstvene skrbi te su pod stalnim stresom zbog eventualne sigurnosti djeteta. Članica R. Demark traži očitovanje ravnateljice po tom pitanju te ujedno predlaže da se dijete smjesti u Matični vrtić Pazin s početkom pedagoške godine gdje bi bilo pod nadzorom zdravstvene voditeljice ili da se roditelji djeteta pridržavaju dogovora da dijete boravi u Područnom vrtiću četiri sata dnevno a ne da boravi cjelodnevno.

Ravnateljica je rekla da je majci ponuđen prijelaz djeteta u Matični vrtić Pazin ali majka želi da dijete ostane u područnom vrtiću gdje prema prebivalištu pripada zajedno s djecom s kojom će krenuti u privi razred. Majka također želi da dijete dobije asistenta u područnom vrtiću gdje trenutno boravi. **Obavljaju se razgovori s majkom na način da se privoli majku da dijete boravi u vrtiću četiri sata dnevno što bi bilo za Vrtić i odgojiteljice prihvatljivo.** Od početka svibnja u odgojnu skupinu je uključena „treća“ odgojiteljica koja pomaže u radu „matičnih“odgojiteljica odgojne skupine.

Psihologinja Gordana Trošt –Lanča dodaje da osobno smatra da se ova vrsta teškoće koja je prisutna od navedenog djeteta najstresnija za odgojiteljice odgojne skupine upravo iz razloga što je dijete životno ugroženo.

**Ad. 3. ) Rješavanje natječaja za stručnu suradnicu – logopeda (m/ž) na neodređeno vrijeme.**

Izvjestiteljica po ovoj točki je ravnateljica Vesna Rusijan.

Natječaj za stručnu suradnicu – logopeda bio je otvoren od 17.travnja do 10.svibnja 2018. Na natječaj se prijavila jedna osoba koja ne ispunjava uvjete stručne spreme propisane u natječaju.

Ravnateljica predlaže da se na upražnjeno mjesto ne primi nitko.

Članovi vijeća su se složili s prijedlogom ravnateljice te jednoglasno s četiri glasa „ZA“ donijeli **odluku da se i dalje raspisuje natječaj** te da se ispita mogućnost da kod raspisivanja natječaja za deficitarna radna mjesta, kao što je i radno mjesto stručnog suradnika – logopeda, Grad Pazin **potencijalnim kandidatima ponudi stambeni prostor** tj. neki gradski stan kao privremeni smještaj.

**Ad.4.) Razno**

1. **obavijesti o planu odgojno-obrazovnog rada tijekom srpnja i kolovoza**

Izvjestiteljica po ovoj točki je ravnateljica Vesna Rusijan.

Vrtić će roditeljima djece polaznika Vrtića podijeliti Izjave putem kojih će se roditelji izjasniti o potrebi za radom vrtića tijekom srpnja i kolovoza.

Ravnateljica predlaže rad u Pazinu, rad u PV u Karojbi za djecu iz Karojbe i Motovuna te ostaje pitanje rada u Tinjanu i Sv. Petru u Šumi.

Nakon kraće rasprave donesen je **zaključak da se roditeljima ponudi rad u Matičnom vrtiću u Pazinu u srpnju i kolovozu te u Područnom vrtiću u Karojbi i Sv. Petru u Šumi ( u srpnju).**

Rezultati Izjava razmatrat će se na slijedećoj sjednici Upravnog vijeća.

1. **obavijest o rezultatima anketa za potrebe produženog, popodnevnog i smjenskog rada Vrtića**

Vezano uz projekt pod nazivom **„Unaprjeđenje usluga za djecu u sustavu ranog i predškolskog odgoja i obrazovanja“** o kojem je bilo riječi na prethodnoj sjednici Upravnog vijeća ravnateljica je rekla da je Vrtić proveo anketiranje roditelje djece koja će slijedeće pedagoške godine nastaviti pohađati Vrtić kao i roditelje djece koja su predala zahtjev za upis u slijedeću pedagošku godinu. Analizom anketa dobili smo rezultate za potrebom za produženim, popodnevnim i smjenskim radom. Održan je roditeljski sastanak za roditelje koji su anketom pokazali interes.

Na temelju provedenih anketa i održanog roditeljskog sastanka ravnateljica predlaže da se u sklopu projekta krene ka uvođenju produženog i popodnevnog (smjenskog) rada.

Planira se rad u „gornjem“ i „donjem“ vrtiću te u jednoj izdvojenoj skupini za što treba pronaći adekvatan prostor izvan postojećeg prostora Vrtića.

U sklopu projekta bi ostvarili mogućnost za zapošljavanje potrebnih stručnih suradnika i ostalih radnika i to medicinske sestre, edukacijskog rehabilitatora, pedagoga, dvije kuharice, dvije spremačice i kućnog majstora.

Popodnevni rad odvijao bi se u novom prostoru 11-21 h a produženi u postojećim prostorima u vremenu do 17,30.

Projekt se izrađuje u suradnji s Razvojnom agencijom Srce Istre pri LAG-u. U sklopu projekta realizirali bi se neki kraći programi kao što je, Vrtić u prirodi, rad s djecom s teškoćama, sportski program, Monessori, rad s potencijalno darovitom djecom …

Voditeljica projekta je pedagoginja Maja Obućina.

Plan je da se projekt prijavi do kraja lipnja 2018.

**Jednoglasno su s četiri glasa „ZA“ prihvaćena informacija o projektu.**

1. **pokretanje inicijative za poboljšanje ustroja vođenja vrtića.**

Izvjestitelj po ovoj točki je Predsjednik Upravnog vijeća.

Predsjednik smatra da ustroj pazinskog vrtića s Matičnim odjelima i sedam područnih vrtića prevelik za upravljanje s visokom kvalitetom rada te smatra potrebnim otvaranje novog radnog mjesta pomoćnika ravnatelja ili voditelja područnih odjela.

Predsjednik pokreće inicijativu da Vrtić dobije pomoćnika ravnatelja. Predlaže promjenu Pravilnika o unutarnjem ustrojstvu i radu Vrtića kao javne službe u koji bi se izmjenom i dopunom predložilo novo radno mjesto.

Ravnateljica se uključila u obrazloženje prijedloga i navela kako pazinska osnovna škola ima voditelja u svakoj područnoj školi a naš Vrtić ima ravnatelja i zajednički stručni a nema voditelja područnih odjela niti dvaju objekata matičnog vrtića. Dalje je navela nekoliko primjera ustroja u Istri: niti jedan vrtić u Istri nije toliko široko razgranat. Vrtić Medulin koji ima šest odgojnih skupina s tri područna odjela a u sistematizaciji radnih mjesta imaju voditelja područnih odjela. Vrtić u Rovinju ima tri područna odjela i imaju zaposlena dva pedagoga. Vrtić Poreč je svoje područne vrtiće odvojio.

Obzirom na navedeno a i zbog veličine ustroja naše ustanove smatra da i naš Vrtić ima pravo da u sistematizaciji radnih mjesta bude voditelj područnih vrtića ili pomoćni ravnatelj. Financijski najbezbolnije da je Vrtić jedna ustanova ali da imamo voditelja područnih odjela. A potrebno je poticati i raspravu o mreži vrtića na pazinštini.

S. Jašić shvaća problem zahtjevnog ustroja Vrtića ali smatra da nije pravi trenutak za uvođenje još jednog radnog mjesta nego da je prioritet poboljšanje uvjeta rada podizanjem plaća radnika. Misli da se u okviru projekta može osigurati radno mjesto koje bi odgovaralo zahtjevima vrtića. U međuvremenu treba prikupit potrebnu dokumentaciju i argumentirati zahtjev sličnim primjerima.

V.Krulčić također smatra da ako se  prođe na projektu da se može uvesti novo radno mjesto, ali da se najprije za predloženo mjesto izradi točan opis poslova kako bi se znalo što će osoba raditi.

**Jednoglasno je s četiri glasa „ZA“ prihvaćena informacija o poboljšanju ustroja vođenja vrtića uvođenjem novog radnog mjesta .**

Sjednica je završila u 18,30 sati.

**UPRAVNO VIJEĆE**

**DJEČJEG VRTIĆA „OLGA BAN“ PAZIN**

KLASA: 003-06/18-01/03

URBROJ: 2163/01-09-18-2

Zapisničarka: Predsjednik Upravnog vijeća:

Gabrijela Krizmanić, tajnica Veljko Grković